กรณีศึกษา Roblox มูลค่าหายไป 2 ล้านล้าน ภายในครึ่งปี
ทำไมมูลค่าบริษัทถึงหายไปมากมายขนาดนี้ ? ลงทุนแมนจะเล่าให้ฟัง
16 มิ.ย. 2565

กรณีศึกษา Roblox มูลค่าหายไป 2 ล้านล้าน ภายในครึ่งปี /โดย ลงทุนแมน
“2 ล้านล้านบาท” คือมูลค่าที่หายไปของบริษัท Roblox Corporation
แล้วถ้าถามว่า 2 ล้านล้านบาท มากขนาดไหน ?  
คำตอบก็คือ มากเป็น 2 เท่าของมูลค่าบริษัทที่ใหญ่ที่สุดในตลาดหุ้นไทยอย่าง บริษัท ปตท. จำกัด (มหาชน) หรือ PTT เลยทีเดียว
เมื่อปลายปีที่แล้ว Roblox มีมูลค่าบริษัทอยู่ที่ 2.7 ล้านล้านบาท  
แต่วันนี้กลับเหลือเพียง 6 แสนล้านบาท คิดเป็นมูลค่าลดลงมากถึง 78%..
แล้วมันเกิดอะไรขึ้นกับ Roblox 
ทำไมมูลค่าบริษัทถึงหายไปมากมายขนาดนี้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
แม้ว่า Roblox จะขึ้นชื่อว่าเป็นธุรกิจเกม แต่ก็เป็นธุรกิจเกมที่มีโมเดลแตกต่างจากเกมอื่น ๆ ตรงที่ 
บริษัทแห่งนี้ไม่ได้เป็นผู้สร้างเกมขึ้นมาเอง แต่จะเป็นการเปิดให้นักพัฒนาเข้ามาสร้างเกม
ผ่านเครื่องมือของบริษัทที่มีชื่อว่า “Roblox Studio” โดยมีดีไซน์เป็นบล็อกสี่เหลี่ยม
จากนั้นก็จะเปิดให้ผู้ใช้งานได้เข้ามาเล่นเกมต่าง ๆ ที่ทางนักพัฒนาได้สร้างไว้ ผ่านทางแพลตฟอร์มของ Roblox โดยสามารถเล่นได้ทั้งบนคอมพิวเตอร์ และสมาร์ตโฟน
หลังจาก Roblox ได้เริ่มเปิดให้บริการมาตั้งแต่ปี 2006 ก็ได้รับกระแสตอบรับที่ดีมาอย่างต่อเนื่อง 
โดยเฉพาะในกลุ่มผู้เล่นที่มีอายุต่ำกว่า 13 ปี
จากต้นปี 2018 ที่มีผู้เล่นประมาณ 10 ล้านราย 
จนในปัจจุบัน มีผู้เล่นต่อวันมากถึง 54 ล้านราย 
หรือคิดเป็นประมาณ 3 ใน 4 ของประชากรไทยเลยทีเดียว
นอกจากนี้ ในแง่ของรายได้ บริษัท Roblox ก็ยังมีการเติบโตเช่นเดียวกัน
ปี 2020 รายได้ 32,000 ล้านบาท
ปี 2021 รายได้ 66,500 ล้านบาท
ด้วยรายได้ที่เติบโตเป็นเท่าตัว บวกกับการอัดฉีดเงินเข้าระบบในช่วงโควิด 19 ผ่านมาตรการ QE ของธนาคารกลางขนาดใหญ่ของโลก 4 แห่ง ประกอบไปด้วย สหรัฐอเมริกา อังกฤษ ญี่ปุ่น และสหภาพยุโรป รวมกันมีมูลค่ามากถึง 775 ล้านล้านบาท คิดเป็นเกือบ 1 ใน 3 ของ GDP โลก
ก็ได้ทำให้เงินทุนบางส่วนที่ล้นระบบ ไหลมายังหุ้นเติบโต ซึ่ง Roblox ก็เป็นหนึ่งในนั้นด้วย
นอกจากนี้ อีกเหตุการณ์สำคัญก็คือการประกาศรุกเข้าสู่ธุรกิจ Metaverse ของเฟซบุ๊กในช่วงปลายปี 2021
ก็ได้ทำให้หลายบริษัทที่มีธุรกิจเกี่ยวข้องกับเทรนด์โลกเสมือน ต่างได้รับความสนใจเป็นอย่างมาก เช่น
- NVIDIA Corporation ผู้ผลิตการ์ดจอรายใหญ่ของโลก
- Unity Software Inc. ผู้พัฒนาเกมเอนจิน หรือซอฟต์แวร์ที่ใช้ในการพัฒนาเกม หรือที่ชื่อว่า Unity
ตลอดจนธุรกิจพัฒนาเกมอื่น ๆ ต่างก็มีแนวโน้มจะได้ประโยชน์จากเทรนด์นี้ ซึ่งแน่นอนว่า Roblox ก็ได้กลายมาเป็นธุรกิจเนื้อหอม ที่ดึงดูดนักลงทุนทั่วไป ไปจนถึงกองทุน เช่น กองทุน ARK ของคุณเคธี วูด ก็ได้เข้ามาซื้อหุ้นของ Roblox ด้วยเช่นกัน
จากในช่วงต้นปี 2021 ที่ Roblox จดทะเบียนเข้าตลาดหลักทรัพย์ มีมูลค่าบริษัทราว 1.2 ล้านล้านบาท 
ต่อมาในช่วงเดือนพฤศจิกายนปีเดียวกัน มูลค่าบริษัทพุ่งขึ้น จนกลายเป็น 2.7 ล้านล้านบาท 
คิดเป็นการเติบโตเกินกว่า 2 เท่า ภายในระยะเวลาเพียงไม่ถึง 6 เดือน
แล้วจากอนาคตที่สดใสในปีก่อน
ปีนี้ มันเกิดอะไรขึ้น ?
เรื่องแรกเลยก็คือ “ความคาดหวัง” ที่มากเกินไปของเทรนด์ Metaverse
โดยเรื่องดังกล่าวสะท้อนมาจากผู้นำในตลาดอย่าง เฟซบุ๊ก 
ที่ได้ออกมารายงานว่า ค่าใช้จ่ายในการวิจัยและพัฒนาธุรกิจใหม่นี้มีราคาสูง
และยังคงอยู่ในระหว่างการพัฒนา เป็นแผนระยะยาว และจะยังไม่ได้เป็นรูปเป็นร่างในเร็ว ๆ นี้
อีกเรื่องก็คือ “ปัญหาเงินเฟ้อ” ที่เกิดจากทั้งการฟื้นตัวของเศรษฐกิจหลังโรคระบาด
ซ้ำด้วยสงครามระหว่างรัสเซียและยูเครน ทำให้ราคาพลังงาน สินค้า และอาหารแพงขึ้นแบบก้าวกระโดด
เมื่อเดือนที่แล้ว
อัตราเงินเฟ้อในสหรัฐอเมริกา ปรับตัวขึ้นมาถึง 8.6% สูงที่สุดในรอบ 40 ปี
แม้แต่อัตราเงินเฟ้อของไทย ก็ปรับตัวขึ้นมาอยู่ที่ 7.1% ซึ่งนับเป็นตัวเลขสูงสุดในรอบ 14 ปี เช่นกัน
จากปัญหาเงินเฟ้อ 
ก็ได้สร้างความกดดันไปยังธนาคารกลางทั่วโลก ที่มีแนวโน้มจะปรับขึ้นอัตราดอกเบี้ยเกินกว่าที่คาดการณ์ไว้
โดยการขึ้นอัตราดอกเบี้ย จะทำให้เงินไหลออกจากสินทรัพย์เสี่ยง เข้าสู่สินทรัพย์ปลอดภัย
ส่งผลให้ตลาดหุ้นปรับตัวลงแรง
โดยเฉพาะหุ้นเทคโนโลยี สะท้อนให้เห็นได้จากดัชนี Nasdaq
ตัวแทนของหุ้นกลุ่มเทคโนโลยี ที่ปรับตัวลงมาแล้วมากถึง 28%
ซึ่งราคาหุ้นของบริษัท Roblox ก็ได้ปรับตัวลงแรงไม่ต่างกัน
จากจุดสูงสุดที่ 2.7 ล้านล้านบาท เมื่อปลายปีก่อน
วันนี้ลดลงเหลือเพียง 6 แสนล้านบาท คิดเป็นมูลค่าที่หายไปเกินกว่า 2 ล้านล้านบาท เลยทีเดียว
แต่หากเราลองมาดูผลประกอบการช่วง 3 เดือนแรกของ Roblox ในปีนี้ ก็จะพบว่า
- บริษัทมีรายได้ 18,600 ล้านบาท เพิ่มขึ้น 39%  
- ผู้ใช้งานต่อวันอยู่ที่ 54 ล้านราย เพิ่มขึ้น 28%
จะเห็นว่า ทั้งในแง่ของรายได้ และจำนวนผู้ใช้งาน ยังคงมีการเติบโต 
สวนทางกับราคาของหุ้นที่ลดลงอย่างต่อเนื่อง..
เรื่องนี้ก็เป็นอีกหนึ่งกรณีศึกษาที่น่าสนใจ โดยเฉพาะในมุมมองของนักลงทุน
เพราะมันชี้ให้เห็นว่าธุรกิจที่ยังดีอยู่ และยังคงเติบโต แต่ก็สามารถมีมูลค่าลดลงได้
บ่อยครั้งที่ราคาของหุ้น มักวิ่งตามกระแส และ “ความคาดหวัง” 
แต่หากมันเป็นความคาดหวังที่มากเกินไป หรือมีเงินทุนไหลเข้ามาซื้อหุ้นนั้นมากเกินไป อย่างเช่นในกรณีของ Roblox
ที่แม้จะเป็นธุรกิจที่เกาะกับกระแสเมกะเทรนด์ของโลก และพื้นฐานไม่ได้มีอะไรเปลี่ยนแปลงไปสักเท่าไร
แต่เมื่อมันเต็มไปด้วยความคาดหวัง และความโลภของตลาดที่มาเจอกับเหตุการณ์ที่ไม่เป็นใจ
มูลค่าของบริษัท ก็สามารถหายไปได้ถึง 2 ล้านล้านบาท ภายในครึ่งปีได้ เช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-Roblox Corporation Annual Report 2021
-Roblox Corporation First Quarter 2022 Financial Results